钦定古今图书集成/明伦汇编/官常典/第720卷 > 阳惠元〈子晟 暠〉
## 钦定古今图书集成/明伦汇编/官常典/第720卷 > 阳惠元〈子晟 暠〉

按《唐书》本传：“惠元，平州人。以趫勇奋，事平卢军，从田
神功、李忠臣浮海入青州，诏以兵隶神策，为京西兵
马使，镇奉天。德宗初立，稍绳诸节度跋扈者，于是李
正己屯曹州，田悦增河上兵，河南大扰。诏移兵万二
千戍关东。帝御望春楼誓师，因劳遣诸将。酒至神策，
将士不敢饮，帝问故，惠元曰：‘初发奉天，臣之帅张巨
济与众约，是役也，不立功，毋饮酒，臣不敢食其言’。”既
行，有馈于道，惟惠元军瓶罍不发。帝咨叹不已，玺书
慰劳。俄以兵三千会诸将击田悦，战御河，夺三桥，惠
元功多，以兵属李怀光。及朱泚反，自河朔赴难，解奉
天围。加检校工部尚书，摄贝州刺史。诏惠元与神策
行营节度使李晟、鄜坊节度使李建徽及怀光联营
便桥，晟知怀光且叛，移屯东渭桥。翰林学士陆贽谏
帝曰：“四将接垒，晟等兵寡位下，为怀光所易，势不两
完。晟既虑变，请与惠元东徙，则建徽孤立，宜因晟行，
合两军皆往，以备贼为解；趣装进道，则怀光计无所
施。”帝不从，使神策将李昇往伺，还奏怀光反明甚。是
夕，夺二军，惠元、建徽走奉天。怀光遣将冉宗驰骑追
及于好畤，惠元被发呼天，血流出眦，袒裼战而死。二
子晟、暠匿井中，皆及害，建徽独免。诏赠惠元尚书左
仆射，晟殿中监，暠邠州刺史。少子旻，字公素。惠元之
死，被八创，堕别井，或救得免。历邢州刺史。